<classify> RAIS John Magufuli ameshangazwa na baadhi ya Watanzania walioshangilia kushikiliwa kwa ndege ya ATCL nchini Afrika Kusini hivi karibuni.Amesema watu hao ni wasiopenda maendeleo ya nchi, ambao licha ya ndege hizo zinanunuliwa kwa kodi zao, wamegeuka kuwa wapingaji.Amesema hayo jijini Dar es Salaam wakati anazindua wa kiwanda cha kutengeneza mabomba cha Pipe Industries Company Limited. Aliwaomba viongozi wa dini, kuwaombea bila kuchoka watu hao, kwa kuwa hawajui walitendalo.Alisema inashangaza kuona watu hao, badala ya kusikitika kwa ndege hiyo kuzuiliwa, wamegeuka na kuanza kushangilia, huku wakiandika mambo ya kebehi katika mitandao na kusahau manufaa yatokanayo na ndege hizo, kwa ajili ya maendeleo ya taifa lao.Hivi karibuni Mahakama Kuu ya Afrika Kusini, ilitoa amri ya kuzuia ndege hiyo ya Tanzania aina ya Air Bus A220-300, kutokana na kesi ya fidia inayomhusu raia mkulima wa kizungu, Hermanus Steyn na baadae kuachiwa baada ya timu ya wanasheria wa hapa nchini, kwenda nchini humo na kusimamia suala hilo.Hizi ndege ni mali ya Watanzania wote, siyo za Magufuli, nikifa leo au kesho ndege hizi bado zinaendelea, nawashangaa sana watu walioshangilia kukamatwa wakisahahu kuwa ndege hizi zimenunuliwa kwa kodi za mama zao, baba zao na wajomba zao... hii inaonesha ni namna gani walivyokosa uzalendo, alisema.Rais Magufuli alisema bila kutambua manufaa ya ndege hizo, baadhi ya watu wamekuwa wakizisema vibaya kila wakati, jambo ambalo hakutegemea kuona likifanywa na Watanzania, ambao kiu yao ni kuona taifa linapata maendeleo na kuwaomba viongozi wa dini, kuwaombea ili waweze kujielewa.Siyo kwa ndege tu, watu hao pia walishawahi kutoa kauli za kebehi kuhusu suala la madini na mikataba mbalimbali katika sekta hiyo, ambayo huko nyuma serikali iliingia kwa kudai kuwa ingeweza kuligharimu taifa na kulifanya lishitakiwe kwa kuikuika.Siku zote wamekuwa watu wa kusema vibaya, hata siku moja hawajawahi kusema mambo mazuri yanayofanywa na Serikali, na niwaambie tu kuwa suala la madini serikali inalisimamia vizuri na kuanzia sasa tunaweza kupata faida hamsini kwa hamsini, wao acha waendelee na mambo yao, alisema Magufuli.Azindua rada nne Katika hatua nyingine, Rais Magufuli jana alizindua rada nne za kisasa katika Uwanja wa Ndege wa Kimataifa wa Julius Nyerere JNIA jijini Dar es Salaam.Akizungumza wakati akizindua rada hizo, Rais Magufuli alisema serikali imekuwa ikipoteza asilimia kubwa ya mapato katika sekta ya anga, kutokana na kukosekana kwa huduma bora za kisasa kwa muda mrefu.Alisema kuzinduliwa kwa mitambo hiyo, kutawezesha kukusanya fedha nyingi. Alisema, rada hizo mpya zitaokoa kiasi kikubwa cha fedha, ambacho serikali imekuwa ikilipa kwa nchi jirani ili kupatiwa huduma hiyo.Alieleza kuwa sasa Tanzania inaweza kuwa ndio inatoa huduma za rada kwa nchi jirani. Alisema awali kulikuwa na ndege ambazo zilikuwa zinatumia anga ya Tanzania bila ya kulipia, kwa kuwa zilikuwa hazionekani katika rada zetu, lakini kwa sasa zitakuwa zikionekana na kutozwa fedha.Rais Magufuli alisema ufungaji wa rada katika uwanja wa JNIA, umekamilika kwa asilimia 100 pamoja na Uwanja wa Kimataifa wa Kilimanjaro KIA.Lakini, kwa Uwanja wa Ndege wa Mwanza, umekamilika kwa asilimia 90 na Uwanja wa Ndege Songwe umekamilika kwa asilimia 40.Kuna faida kubwa ya kuwa na rada zetu wenyewe, kwa kuwa itasaidia kuokoa fedha ambazo awali tulikuwa tunalipia kwa nchi jirani ili kupatiwa huduma hii, kwa sasa tunaweza kuvuna kiasi kikubwa cha fedha hasa kwa nchi jirani ambazo zitakuwa zikitumia huduma ya rada kutokea kwetu pale ikibidi, alisema.Alisema kutokana na kukamilika kwa usimikwaji wa rada hasa ya Dar es Salaam na kwa kuwa uwanja wa JNIA umeanza kutumika, ndege za mashirika makubwa ya kimataifa, zitaanza kutua nchini, kwa kuwa zitakuwa na uhakika wa huduma.Alisema kwa sasa Kampuni ya Ndege Tanzania ATCL, inatoa huduma ya usafiri wa anga kwa asilimia 70 ya watumiaji wa huduma hiyo nchini na inajipanga kufikisha huduma hiyo katika nchi za China na Uingereza. Alisema lengo la serikali ni kuona ndege hizo, zinafika kila kona ya nchi na kutoa huduma ya usafiri.Kwamba katika kufikia azma hiyo, serikali imeanza upanuzi wa viwanja 21 vya ndege nchini na kujenga vipya.Kwa upande wake, Mkurugenzi Mkuu wa Mamlaka ya Viwanja vya Ndege Tanzania TCAA, Hamza Johari, alisema imechukua mwaka mmoja na nusu kukamilisha ujenzi wa viwanja viwili vya JNIA na KIA.Alieleza kuwa ujenzi wa viwanja vya Songwe na Mwanza, utakamilika kabla ya mwisho wa mwaka huu. Machinjio Vingunguti Rais Magufuli pia alitembelea machinjio ya Vingunguti na kuwataka viongozi wa Manispaa ya Ilala na Halmashauri ya Jiji la Dar es Salaam, kuhakikisha ujenzi wa machinjio hayo unakamilika haraka, kutokana na kutumiwa na wakazi wengi wa Dar es Salaam na Pwani.Alisema inashangaza kuona kuwa licha ya zaidi ya Sh bilioni 12 kutolewa kwa ajili ya ujenzi wa machinjio mpya , bado hadi sasa hakuna kinachoendelea. Aliwapiga marufuku viongozi wanaohusika na suala hilo, kutokutoza ushuru wowote hadi ujenzi huo utakapokamilika.Coco BeachRais Magufuli pia aligusia ujenzi wa eneo la Coco Beach na kuwashangaa viongozi akiwamo Mkuu wa Mkoa wa Dar es Salaam, Paul Makonda, kuwa licha ya kuwaona wakitembelea maeneo hayo, hakuna kilichofanyika hadi sasa. Ufukwe wa Coco ni eneo maarufu jijini humo kwa mapumziko ya mwishoni mwa wiki na sherehe mbalimbali.Azindua kiwanda Katika hatua nyingine, Rais Magufuli amerudia kwa mara ya pili kuwaagiza viongozi wa Serikali wakiwamo mawaziri na makatibu wakuu, kuhakikisha bidhaa zinazozalishwa nchini, zinapewa kipaumbele katika ujenzi wa miradi mbalimbali inayotekelezwa, kwa lengo la kuvilinda viwanda vya ndani na kuongeza upatikanaji ajira kwa wananchi.Aidha, alisisitiza wenye viwanda nchini, kuzalisha bidhaa zenye ubora, utakaoleta ushindani katika soko la ndani na nje, ikiwamo katika Jumuiya ya Maendeleo ya Nchi za Kusini mwa Afrika SADCC, ambazo wananchi wake wanakadiriwa kufikia milioni 500.Aliyasema hayo jijini Dar es Salaam jana wakati akizindua kiwanda cha utengenezaji wa mabomba cha Pipe Industries Company Limited, ambacho ni cha pekee katika Afrika Mashariki na Kati katika uzalishaji wa mabomba yenye viwango vya hali ya juu.Alisema taifa linapaswa kuwa mstari wa mbele, kuhakikisha bidhaa zinazozalishwa nchini yakiwamo mabomba hayo, zinapewa kipaumbele katika ujenzi wa miundombinu mbalimbali inayotekelezwa na serikali. Alisema serikali inatekeleza miradi mbalimbali kwa gharama kubwa za mabilioni ya fedha.Hivyo, alisema haoni sababu ya miradi hiyo kutumia bidhaa zinazoingizwa kutoka nje ya nchi, wakati kuna viwanda vinavyozalisha.Nakumbuka nilishawahi kutoa agizo hili mwaka jana nilipokuwa Kahama, sijui kama linatekelezwa, narudia kuagiza tena kwa mara ya pili kuwa miradi yote ni lazima itumie bidhaa zinazotokana na viwanda vyetu vya ndani, sioni haja kutumia bidhaa za nje wakati hata hizi zinazozalishwa hapa nchini zina viwango vizuri, alisema.Aliwataka viongozi wanaosimamia miradi ya serikali zikiwamo wizara na taasisi, kuhakikisha katika mikataba ya ujenzi wanayoingia, wanaweka vipengele vya kuwalazimisha wakandarasi kununua bidhaa zinazozalishwa nchini ; na endapo watakataa, wasipewe kazi hizo.Alisema sababu ya kufanya hivyo ni kuvilinda viwanda vya ndani, viwanda kuwa na msaada mkubwa katika maendeleo ya nchi kutokana na kodi zinazolipwa na kuongeza nafasi za ajira kwa wananchi.Mkurugenzi Mkuu wa kiwanda hicho, Nassoro Seif, alisema mabomba yanayozalishwa na kiwanda hicho ni aina ya High Density Polyethylene Pipe HDPE, Poly Vinyl ChloridePVC na Grass Reinforced Plastic Pipes GRP.Nassoro alisema mabomba hayo ni maalumu kwa usambazaji wa majisafi na salama majumbani na viwandani, katika kilimo cha umwagiliaji na kwenye migodi ya madini.Alisema awamu ya kwanza ya ujenzi wa kiwanda hicho, imegharimu Sh bilioni 120 na kiwanda kinatoa ajira kwa watu 215.Alisema ujenzi wa kiwanda hicho, unakwenda sambamba na dira ya Serikali ya Awamu ya Tano ya kusambaza majisafi na salama kwa wananchi ifikapo mwaka 2025.Alisema kiwanda hicho kina uwezo wa kuzalisha tani 25,000 za mabomba aina ya PVC na HDPE kwa mwaka na tani 40,000 za mabomba ya aina ya GRP kwa mwaka.Lakini, kutokana na changamoto ya soko nchini, kinazalisha tani 8,000 za mabomba ya PVC na tani 5000 za mabomba ya GRP kwa mwaka.Alisema awamu ya pili ya uwekezaji wa kiwanda hicho, itagharimu Sh bilioni 150 na kitatoa ajira kwa watu 500.Awamu ya pili itahusisha ufungaji wa mashine za kisasa za uzalishaji wa mabomba. Awamu hiyo inatarajiwa kuanza baada ya mazungumzo yao na taasisi za fedha yakatakapokamilika.Alisema uwekezaji wa awamu hiyo ya pili, pia utahusu uwekaji wa mitambo na mashine za uzalishaji wa vifaa vya umeme, hususan nyaya za aina mbalimbali, mita na nyinginezo.  <topic>: KITAIFA 